CELEX: 52018PC0891
Language: sl
Date: 2018-12-19
Title: Predlog UREDBA EVROPSKEGA PARLAMENTA IN SVETA o spremembi Uredbe Sveta (ES) št. 428/2009 z izdajo splošnega izvoznega dovoljenja Unije za izvoz nekaterega blaga z dvojno rabo iz Unije v Združeno kraljestvo Velika Britanija in Severna Irska

EVROPSKA KOMISIJA
            Bruselj, 19.12.2018
            COM(2018) 891 final
            2018/0435(COD)
            Predlog
            UREDBA EVROPSKEGA PARLAMENTA IN SVETA
            o spremembi Uredbe Sveta (ES) št. 428/2009 z izdajo splošnega izvoznega dovoljenja Unije za izvoz nekaterega blaga z dvojno rabo iz Unije v Združeno kraljestvo Velika Britanija in Severna Irska 
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Združeno kraljestvo je 29. marca 2017 v skladu s členom 50 Pogodbe o Evropski uniji predložilo uradno obvestilo o nameri o izstopu iz Unije. To pomeni, da bo od 30. marca 2019 (v nadaljnjem besedilu: datum izstopa) vsa primarna in sekundarna zakonodaja Unije prenehala veljati za Združeno kraljestvo, če sporazum o izstopu
                     1
                   ne bo ratificiran. Združeno kraljestvo bo s tem postalo tretja država.
               
               
                  V sporočilu Komisije „Priprave na izstop Združenega kraljestva iz Evropske unije 30. marca 2019: načrt ukrepov za nepredvidljive razmere“ z dne 13. novembra 2018
                     2
                   so določeni ukrepi za nepredvidljive razmere, ki bodo predvidoma sprejeti, če na datum izstopa ne bo začel veljati sporazum o izstopu. V navedenem sporočilu je Komisija navedla ukrepe, ki so po njenem mnenju potrebni, in hkrati opozorila, da bodo v poznejši fazi morda potrebni dodatni ukrepi.
               
               
                  Evropski svet (člen 50) je 13. decembra 2018 ponovno pozval k izboljšanju pripravljenosti na vseh ravneh glede na posledice izstopa Združenega kraljestva, pri čemer je treba upoštevati vse vrste izida. Ta akt je del svežnja ukrepov, ki jih Komisija sprejema kot odgovor na ta poziv.
               
               
                  Uredba Sveta (ES) št. 428/2009 z dne 5. maja 2009 o vzpostavitvi režima Skupnosti za nadzor izvoza, prenosa, posredovanja in tranzita blaga z dvojno rabo
                     3
                   vzpostavlja skupni sistem nadzora za izvoz blaga z dvojno rabo v skladu z mednarodnimi obveznostmi in odgovornostmi držav članic in Evropske unije (EU). V skladu z Uredbo se za izvoz blaga z dvojno rabo v tretje države zahteva dovoljenje. To dovoljenje je lahko individualno, globalno ali splošno. Da se podpre konkurenčnost EU in vzpostavijo enaki konkurenčni pogoji za vse izvoznike Unije, hkrati pa zagotovi visoka raven varnosti in popolna skladnost z mednarodnimi obveznostmi, Uredba Sveta (ES) št. 428/2009 določa „splošna izvozna dovoljenja Unije“ za izvoz nekaterega blaga z dvojno rabo v nekatere tretje države pod določenimi pogoji. Zlasti Priloga IIa k Uredbi določa splošno izvozno dovoljenje Unije (v nadaljnjem besedilu: dovoljenje EU001) za nekatere transakcije z nizkim tveganjem, npr. izvoz v Avstralijo, Kanado, na Japonsko, Novo Zelandijo, Norveško, v Švico (vključno z Lihtenštajnom) in Združene države Amerike.
               
               
                  Izstop Združenega kraljestva iz Unije brez sporazuma vpliva na trgovino z blagom z dvojno rabo med EU in Združenim kraljestvom: v skladu z Uredbo Sveta (ES) št. 428/2009 bo za izvoz blaga z dvojno rabo iz EU v Združeno kraljestvo po datumu izstopa potrebno izvozno dovoljenje, ki ga izda pristojni nacionalni organ države članice, v kateri ima izvoznik svoj sedež. 
               
               
                  Obstaja več razlogov, zaradi katerih bi bilo treba Združeno kraljestvo dodati na seznam držav, za katere se uporablja dovoljenje EU001:
               
            
            
               ·Združeno kraljestvo je pogodbenica ustreznih mednarodnih pogodb in članica mednarodnih režimov o neširjenju orožja ter popolnoma izpolnjuje s tem povezane obveznosti in zaveze;
            
            
               ·Združeno kraljestvo popolnoma izpolnjuje obveznosti v okviru sankcij, ki so naložene v skladu s sklepom ali skupnim stališčem, ki ga sprejme Svet, ali s sklepom OVSE ali z resolucijo Varnostnega sveta Združenih narodov; 
            
            
               ·Združeno kraljestvo uporablja sorazmeren in ustrezen nadzor, v okviru katerega se učinkovito obravnavajo vprašanja v zvezi z nameravano končno uporabo in nevarnostjo preusmeritve v skladu z določbami in cilji te uredbe. 
            
            
               
                  Poleg tega je treba zagotoviti enotno in dosledno izvajanje nadzora po vsej EU, da se zagotovijo enaki konkurenčni pogoji za izvoznike EU ter zaščitita EU in mednarodna varnost.
               
               
                  Ta predlog ne vpliva na tekoči redni zakonodajni postopek za prenovitev Uredbe Sveta (ES) št. 428/2009, ki jo je Komisija predlagala 28. septembra 2016
                     4
                  .
               
            
            
               •Skladnost z drugimi politikami Unije
            
            
               
                  Režim EU za nadzor izvoza blaga z dvojno rabo določa, da izvozna dovoljenja običajno izdajo pristojni nacionalni organi na podlagi ocene posameznih primerov. Zahteva za posebno dovoljenje za izvoz v Združeno kraljestvo bo po vsej verjetnosti povzročila znatno upravno breme za izvoznike in pristojne organe ter tveganje, da se bodo ustvarili neenaki konkurenčni pogoji za izvoznike v državi članici, kar bi vplivalo na dobro delovanje notranjega trga in skupne trgovinske politike. Te razdiralne učinke bi bilo mogoče ublažiti z vključitvijo Združenega kraljestva na seznam namembnih krajev, ki so zajeti v dovoljenju EU001. Ta predlog je torej skladen s splošnim pristopom k ukrepom za nepredvidljive razmere v primeru obravnave izstopa Združenega kraljestva, ne da bi bil sporazum sklenjen.
               
               
                  Poleg tega je vključitev Združenega kraljestva na seznam namembnih krajev, ki so zajeti v dovoljenju EU001, ob upoštevanju mednarodne varnosti in varnosti EU skladna tudi s cilji te uredbe, glede na to, da je Združeno kraljestvo pomemben namembni kraj za izvoz blaga z dvojno rabo in izpolnjuje ustrezne mednarodne obveznosti in zaveze ter zagotavlja popolno skladnost z njimi.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               
                  Pravna podlaga je člen 207 Pogodbe o delovanju Evropske unije (PDEU).
               
            
            
               •Subsidiarnost (za neizključno pristojnost) 
            
            
               
                  Ni relevantno, saj je mednarodna trgovina v izključni pristojnosti EU.
               
            
            
               •Sorazmernost
            
            
               
                  Predlagana uredba se šteje za sorazmerno, ker bo preprečila nesorazmerne motnje v trgovanju in prekomerno upravno breme za izvoz blaga z dvojno rabo iz EU v Združeno kraljestvo, hkrati pa bo ohranjena mednarodna varnost in varnost EU. Ne presega tistega, kar je potrebno za dosego tega cilja, in ne vsebuje splošnejših sprememb. 
               
            
            
               •Izbira instrumenta
            
            
               
                  Ta predlog vsebuje omejeno spremembo za obravnavanje zelo specifičnega in enkratnega položaja. Ker je seznam tretjih držav, ki so zajete v dovoljenju EU001, določen z Uredbo Sveta (ES) št. 428/2009, in glede na to, da Komisija nima pristojnosti, da bi na ta seznam dodala druge države, se zdi, da je uredba Evropskega parlamenta in Sveta edina ustrezna oblika pravnega akta za reševanje tega položaja. 
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene / preverjanja ustreznosti obstoječe zakonodaje
            
            
               
                  Ni relevantno zaradi izjemne in enkratne narave dogodka, zaradi katerega je potreben ta predlog.
               
            
            
               •Posvetovanja z zainteresiranimi stranmi
            
            
               
                  Posebne okoliščine v zvezi s pogajanji o izstopu Združenega kraljestva iz Unije in nenehno spreminjajoče se razmere so predstavljale znatne omejitve glede možnosti za javno posvetovanje o predlogu. Ne glede na to so različne zainteresirane strani in predstavniki držav članic opozorili na izzive, ki se porajajo ob izstopu Združenega kraljestva iz EU, ter na možne rešitve zanje.
               
            
            
               •Ocena učinka
            
            
               
                  V skladu s smernicami za boljše pravno urejanje ocena učinka ni potrebna zaradi izjemne narave položaja. Na voljo ni bistveno različnih možnosti politike, razen predlagane. 
               
            
            
               •Temeljne pravice
            
            
               
                  Predlog ne vpliva na uporabo ali varstvo temeljnih pravic. 
               
            
            
               4.PRORAČUNSKE POSLEDICE
            
            
               
                  Ni relevantno. 
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
         
         
            
               
                  Ni relevantno zaradi kratkotrajne narave predlaganega ukrepa. 
               
            
            
               2018/0435 (COD)
            
            
               Predlog
            
            
               UREDBA EVROPSKEGA PARLAMENTA IN SVETA
            
            
               o spremembi Uredbe Sveta (ES) št. 428/2009 z izdajo splošnega izvoznega dovoljenja Unije za izvoz nekaterega blaga z dvojno rabo iz Unije v Združeno kraljestvo Velika Britanija in Severna Irska 
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 207(2) Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Združeno kraljestvo je 29. marca 2017 predložilo uradno obvestilo o nameri o izstopu iz Unije v skladu s členom 50 Pogodbe o Evropski uniji. Pogodbi se za Združeno kraljestvo prenehata uporabljati z dnem začetka veljavnosti sporazuma o izstopu, sicer pa dve leti po navedenem uradnem obvestilu, to je 30. marca 2019, razen če Evropski svet po dogovoru z Združenim kraljestvom soglasno ne sklene, da se to obdobje podaljša. 
            
            
               (2)Uredba Sveta (ES) št. 428/2009
                  5
                določa skupni sistem za nadzor izvoza blaga z dvojno rabo, ki je potreben za spodbujanje varnosti Unije in mednarodne varnosti ter za zagotovitev enakih konkurenčnih pogojev za izvoznike Unije.
            
            
               (3)Uredba (ES) št. 428/2009 določa „splošna izvozna dovoljenja Unije“, ki olajšujejo nadzor izvoza blaga z dvojno rabo, za katerega je značilno majhno tveganje, v nekatere tretje države. Trenutno so v splošnem izvoznem dovoljenju Unije EU001 zajete Avstralija, Kanada, Japonska, Nova Zelandija, Norveška, Švica, vključno z Lihtenštajnom, in Združene države Amerike.
            
            
               (4)Združeno kraljestvo je pogodbenica ustreznih mednarodnih pogodb in članica mednarodnih režimov o neširjenju orožja, poleg tega popolnoma izpolnjuje s tem povezane obveznosti in zaveze ter uporablja sorazmeren in ustrezen nadzor, v okviru katerega se učinkovito obravnavajo vprašanja v zvezi z nameravano končno uporabo in nevarnostjo preusmeritve v skladu z določbami in cilji te uredbe.
            
            
               (5)Glede na to, da je Združeno kraljestvo pomemben namembni kraj za blago z dvojno rabo, proizvedeno v Uniji, je primerno dodati Združeno kraljestvo na seznam namembnih krajev, ki so zajeti v splošnem izvoznem dovoljenju Unije EU001, za zagotovitev enotnega in doslednega izvajanja nadzora po vsej EU, da se spodbujajo enaki konkurenčni pogoji za izvoznike EU in prepreči nepotrebno upravno breme, hkrati pa zaščitita varnost Unije in mednarodna varnost. 
            
            
               (6)Ob upoštevanju nujnosti, ki je povezana z okoliščinami izstopa Združenega kraljestva iz Unije, je treba omogočiti takojšnjo uporabo določb iz te uredbe, ki se nanašajo na vključitev Združenega kraljestva v splošno izvozno dovoljenje Unije EU001. Ta uredba bi morala zato začeti veljati dan po objavi v Uradnem listu Evropske unije. 
            
            
               (7)Združeno kraljestvo bi bilo treba dodati na seznam namembnih krajev, ki so zajeti v splošnem izvoznem dovoljenju Unije EU001 samo v primeru, če z Združenim kraljestvom ni bil sklenjen noben sporazum o izstopu v skladu s členom 50(2) Pogodbe o Evropski uniji, ki bi začel veljati pred datumom, ko se v skladu s členom 50(3) Pogodbe o Evropski uniji za Združeno kraljestvo in v njem prenehata uporabljati Pogodbi –
            
            
               SPREJELA NASLEDNJO UREDBO:
            
            
               Člen 1
            
         
         
            
               Del 2 Priloge IIa Uredbe Sveta (ES) št. 428/2009 se spremeni: 
            
            
               (a)naslov „Izvoz v Avstralijo, Japonsko, Kanado, Novo Zelandijo, Norveško, Švico, vključno z Lihtenštajnom, in Združene države Amerike“ se nadomesti z naslednjim:
            
            
               „Izvoz v Avstralijo, na Japonsko, v Kanado, na Novo Zelandijo, Norveško, v Švico, vključno z Lihtenštajnom, Združeno kraljestvo Velika Britanija in Severna Irska ter Združene države Amerike“;
            
            
               (b)v delu 2 se za „Švica, vključno z Lihtenštajnom“ vstavi naslednje: 
            
            
               „– Združeno kraljestvo Velika Britanija in Severna Irska“. 
            
            
               Člen 2
            
            
               Začetek veljavnosti in uporabe
            
            
               Ta uredba začne veljati dan po objavi v Uradnem listu Evropske unije. 
            
            
               Uporabljati se začne z dnem, ki sledi datumu, s katerim Pogodbi prenehata veljati za Združeno kraljestvo v skladu s členom 50(3) Pogodbe o Evropski uniji.
            
            
               Vendar se ta uredba ne uporablja, če je pred tem datumom začel veljati sporazum o izstopu, sklenjen z Združenim kraljestvom v skladu s členom 50(2) Pogodbe o Evropski uniji.
            
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  
                        
                  https://ec.europa.eu/commission/sites/beta-political/files/draft_withdrawal_agreement_0.pdf
                  .
               
               
                  
                     (2)
                  
                        COM(2018) 880 final
               
               
                  
                     (3)
                  
                        UL L 134, 29.5.2009, str. 1.
               
               
                  
                     (4)
                  
                        COM(2016) 616 final.
               
               
                  
                     (5)
                  
                        Uredba Sveta (ES) št. 428/2009 z dne 5. maja 2009 o vzpostavitvi režima Skupnosti za nadzor izvoza, prenosa, posredovanja in tranzita blaga z dvojno rabo (UL L 134, 29.5.2009, str. 1).